Forlystelsesparken har haft et begivenhedsrigt år i 2022.

Fårup Sommerland har netop offentliggjort regnskabet for 2022, og der er gode nyheder deri. Besøgsrekorden fra 2013 er nemlig blevet slået. Hele 768.683 gæster besøgte forlystelsesparken i 2022, og det er 17 procent flere end dengang i 2013. Samtidig har omsætningen også slået rekord. Der blev omsat for 195 millioner kroner, hvilket er en stigning på 32 procent. Overskuddet lyder på 18,9 millioner kroner efter skat. Mange udenlandske gæster Foruden et tilfredsstillende resultat fra 2022 kan Fårup Sommerland også bryste sig af at blive kåret som Europas bedste forlystelsespark - og rutsjebanen Fønix er blevet kåret som Europas bedste rutsjebane. - Der er ingen tvivl om, at Fønix har været et stort trækplaster for vores mange gæster, ligesom vi i 2022 besluttede at holde åbent allerede i påsken. Vi er meget ydmyge og stolte omkring den store opbakning, vi har fået fra vores mange gæster. Det gælder både de danske, norske og tyske gæster, der gennem hele sæsonen har bidraget til et samlet godt år i Fårup Sommerland, lyder det fra Niels Jørgen Jensen, direktør i Fårup Sommerland. Fårup Sommerland åbner igen i år i forbindelse med påsken. Det bliver den 3. april, hvor der også er lidt mindre nyheder; en ny karrusel til de helt små og opgraderede legepladser.